Papildināta visa ziņa pl.18:01
Japānas piekrasti otrdien sasniedzis taifūns "Džebi", laupot dzīvību sešiem cilvēkiem un vismaz 164 ievainojot.
Šī ir spēcīgākā viesuļvētra, kādu Japāna piedzīvojusi pēdējo 25 gadu laikā, un tās vēju ātrums sasniedz 216 kilometrus stundā (60 metrus sekundē).
Taifūna dēļ varasiestādes aicināja evakuēties gandrīz 300 000 cilvēku.
"Džebi", kas korejiešu valodā nozīmē "bezdelīga", skāra Japānu rietumos, ātri šķērsoja valsti un virzās uz jūras pusi.
Raidorganizācija NHK ziņoja, ka viesuļvētrā dzīvību zaudējuši vismaz seši cilvēki un 164 guvuši traumas, lielākoties vieglus ievainojumus.
Viesuļvētras dēļ atcelti vismaz 780 avioreisi, un apturēta satiksme vairākos desmitos prāmju un dzelzceļa maršrutu.
Osakas līcī tankkuģis ietriecās tiltā, kas ved uz Kansai Starptautisko lidostu, un applūda lidostas skrejceļš un termināla pagraba stāvs. Rezultātā tika bloķēta piekļuva lidostai, kas atrodas uz mākslīgās salas. Lidosta pašreiz pārbauda tiltu, taču vēl nav skaidrs, kad aptuveni 3000 cilvēku, kas atrodas lidostā, varēs to atstāt.
Lidostā atcelti visi avioreisi.
NHK ziņoja, ka Japānas vidienē un rietumos taifūna dēļ bez elektroapgādes palikušas pusmiljons mājsaimniecību.
Meteorologi brīdināja, ka "Džebi" var izraisīt plūdus, zemes noslīdējumus un tornado.